**ΤΟ ΡΗΜΑ και τα ΠΑΡΕΠΟΜΕΝΑ του ρήματος**

**(= Πρόσωπο, αριθμός, φωνή, διάθεση, χρόνος, ποιον ενέργειας, έγκλιση).**

ΟΙ ΦΩΝΕΣ ΤΟΥ ΡΗΜΑΤΟΣ (με βάση την κατάληξη)

1. Ενεργητική φωνή /κατάληξη: **-ω, -ώ** (π.χ. λύνω, αγαπώ)

2. Παθητική φωνή /κατάληξη: **-μαι** [-ομαι, -ιέμαι, -ούμαι] (π.χ. λύνομαι, αγαπιέμαι, οδηγούμαι)

ΟΙ ΣΥΖΥΓΙΕΣ ΤΟΥ ΡΗΜΑΤΟΣ (με βάση τον τρόπο κλίσης)

α' συζυγία: Ενεργητική φωνή **-ω** / Παθητική φωνή **-ομαι** (π.χ. λύνω, λύνομαι)

β' συζυγία: Ενεργητική φωνή **-ώ** / Παθητική φωνή **-ιέμαι** ή -**ούμαι** (π.χ. αγαπώ, αγαπιέμαι ή οδηγώ, οδηγούμαι)

ΑΠΟΘΕΤΙΚΑ ΡΗΜΑΤΑ = εκείνα που έχουν μόνο παθητική φωνή (π.χ. αισθάνομαι, γίνομαι, εργάζομαι, κάθομαι, δέχομαι, κ.λπ.)

|  |  |  |  |  |  |
| --- | --- | --- | --- | --- | --- |
| ΕΝΕΡΓΗΤΙΚΗ ΦΩΝΗ | | | ΠΑΘΗΤΙΚΗ ΦΩΝΗ | | |
| α' συζυγία | β' συζυγία | | α' συζυγία | β' συζυγία | |
|  | α' τάξη | β' τάξη |  | α' τάξη | β' τάξη |
| **-ω**  λύνω | **-ώ, -άς, -ά..**  αγαπώ  αγαπάς  αγαπά | **-ώ, -είς, -εί...**  οδηγώ  οδηγείς  οδηγεί | **-ομαι**  λύνομαι | **-ιέμαι**  αγαπιέμαι  αγαπιέσαι  αγαπιέται | **-ούμαι**  οδηγούμαι  οδηγείσαι  οδηγείται |

ΟΙ ΔΙΑΘΕΣΕΙΣ ΤΟΥ ΡΗΜΑΤΟΣ

**Ενεργητική**: Το υποκείμενο ενεργεί - π.χ. *Οι μαθητές γράφουν διαγώνισμα*.

**Παθητική**: Το υποκείμενο παθαίνει κάτι (δέχεται το αποτέλεσμα μιας ενέργειας) - π.χ. *Το δάσος καταστράφηκε από την πυρκαγιά*.

**Μέση**: Το υποκείμενο ενεργεί και δέχεται ταυτόχρονα το αποτέλεσμα της ενέργειας αυτής - π.χ. *Ο Γιώργος ντύνεται*.

**Ουδέτερη**: Το υποκείμενο βρίσκεται απλώς σε μία κατάσταση. - π.χ. *Τα παιδιά κοιμούνται*.

ΟΙ ΧΡΟΝΟΙ ΤΟΥ ΡΗΜΑΤΟΣ: ΧΡΟΝΙΚΕΣ ΒΑΘΜΙΔΕΣ - ΠΟΙΟΝ ΕΝΕΡΓΕΙΑΣ

**1. Χρονικές Βαθμίδες**

Υπάρχουν 8 χρόνοι που διακρίνονται με βάση τη χρονική βαθμίδα όπου τοποθετούνται (παρελθόν, παρόν, μέλλον) ως εξής:

ΠΑΡΟΝ: Ενεστώτας, Παρακείμενος (κάτι έγινε στο παρελθόν αλλά το αποτέλεσμά του ισχύει και στο παρόν)

ΠΑΡΕΛΘΟΝ: Παρατατικός, Αόριστος, Υπερσυντέλικος

ΜΕΛΛΟΝ: Εξακολουθητικός Μέλλοντας, Συνοπτικός Μέλλοντας, Συντελεσμένος Μέλλοντας.

**2. Ποιον ενέργειας**

ΣΥΝΟΠΤΙΚΟ (χωρίς διάρκεια)

ΜΗ ΣΥΝΟΠΤΙΚΟ (με διάρκεια ή επαναλαμβανόμενη ενέργεια)

ΣΥΝΤΕΛΕΣΜΕΝΟ (κάτι τελειωμένο /ολοκληρωμένο)

|  |  |  |  |
| --- | --- | --- | --- |
| ΧΡΟΝΙΚΗ ΒΑΘΜΙΔΑ | | | ΠΟΙΟΝ ΕΝΕΡΓΕΙΑΣ |
| **Παρελθόν** | **Παρόν** | **Μέλλον** |  |
| Παρατατικός  *διάβαζα* | Ενεστώτας  *διαβάζω* | Εξακολουθητικός Μέλλοντας  *θα διαβάζω* | **Μη συνοπτικό** |
| Αόριστος  *διάβασα* |  | Συνοπτικός Μέλλοντας  *θα διαβάσω* | **Συνοπτικό** |
| Υπερσυντέλικος  *είχα διαβάσει* |  | Συντελεσμένος Μέλλοντας  *θα έχω διαβάσει* | **Συντελεσμένο** |
| Παρακείμενος  *έχω διαβάσει* | |  |

**ΑΣΚΗΣΕΙΣ**

1. Να αντιστοιχίσετε τα ρήματα της στήλης Α με τη συζυγία στην οποία ανήκουν (στήλη Β):

|  |  |
| --- | --- |
| Α | Β |
| 1. ζητάω | α' συζυγία |
| 2. ερευνώ |
| 3. συναντιέμαι |
| 4. αποκαλύπτομαι |
| 5. πραγματοποιούμαι |
| 6. παρουσιάζω | β' συζυγία |
| 7. αγωνίζομαι |
| 8. φυλάω |
| 9. σκέφτομαι |
| 10. κατοικούμαι |

2. Να βάλετε τα ρήματα που είναι γραμμένα έντονα στο παρακάτω κείμενο στο α' πρόσωπο οριστικής ενεστώτα και να τα εντάξετε στον πίνακα που ακολουθεί, ανάλογα με τη συζυγία και την τάξη στην οποία ανήκουν:

***Έχουν περάσει*** *κιόλας δύο χρόνια. Η Λεώνη ζωγράφισε δύο πιάτα και σήμερα* ***ολοκληρώνει*** *το τρίτο και το* ***κοιτάει*** *καλά καλά.* ***Τσουλάει*** *το αναπηρικό της καροτσάκι και πηγαίνει κοντά στον πάγκο. Βάζει και το τρίο πιάτο δίπλα στα άλλα δύο. Η νέα παραγγελία* ***θα*** *της* ***πάρει*** *μία εβδομάδα. Όταν ζωγραφίζει* ***ξεχνιέται****. Το εργαστήρι* ***έχει γίνει*** *για τη Λεώνη χώρος χαράς. Όμως θα 'θελε* ***ν' ασχοληθεί*** *και με άλλα πράγματα. Από ένα κατάστημα της* ***έχουν ζητήσει*** *να φτιάξει πάνινες κούκλες.* ***Θα*** *το* ***σκεφτεί****. Η παρέα* ***έρχεται*** *συχνά και* ***μιλάνε****. Θυμούνται τις όμορφες μέρες του γυμνασίου, τις* ***ξαναζούν*** *και νιώθουν σαν να μην έχουν περάσει δύο χρόνια*.

|  |  |  |
| --- | --- | --- |
| α' συζυγία | β' συζυγία | |
|  | α' τάξη | β' τάξη |
|  |  |  |

3. Να τοποθετήσετε τα ρήματα των παρακάτω προτάσεων στην κατάλληλη στήλη του πίνακα ανάλογα με τη **διάθεσή** τους.

α. Τα άτομα με κινητικά προβλήματα αντιμετωπίζουν πολλές δυσκολίες στην καθημερινότητά τους.

β. Κοιμήθηκα το μεσημέρι και ξεκουράστηκα.

γ. Ο πρωταγωνιστής της ταινίας βραβεύτηκε στο Φεστιβάλ Κινηματογράφου της Θεσσ/νίκης.

δ. Τα παιδιά ετοιμάστηκαν γρήγορα για το επόμενο μάθημα.

ε. Τα πρώτα χρόνια δημοσίευσε πολλά χιουμοριστικά κείμενα σε περιοδικά.

στ. Δεν θυμάμαι πολλά πράγματα από την παιδική μου ηλικία.

ζ. Το κτήριο αυτό κατασκευάστηκε στις αρχές του 20ού αιώνα.

η. Πεινάω πολύ. Έχεις μαγειρέψει τίποτα;

θ. Εξασκείται καθημερινά στα ντραμς.

ι. Ζει χρόνια τώρα στο εξωτερικό και εργάζεται ως σερβιτόρος.

|  |  |  |  |
| --- | --- | --- | --- |
| Ενεργητική | Παθητική | Μέση | Ουδέτερη |
|  |  |  |  |

4. Να συμπληρώσετε τον πίνακα γράφοντας τον χρόνο στον οποίο βρίσκεται κάθε ρήμα και το ποιον της ενέργειά του (συνοπτικό, μη συνοπτικό, συντελεσμένο):

|  |  |  |
| --- | --- | --- |
| ΡΗΜΑ | ΧΡΟΝΟΣ | ΠΟΙΟΝ ΕΝΕΡΓΕΙΑΣ |
| *π.χ. βρέχει* | *Ενεστώτας* | *μη συνοπτικό* |
| 1. θα αντιμετωπίσουμε |  |  |
| 2. διαβεβαίωσε |  |  |
| 3. φοβάμαι |  |  |
| 4. είχαν τρομάξει |  |  |
| 5. στεκόσουν |  |  |
| 6. θα έχουν γυρίσει |  |  |
| 7. θα δεις |  |  |
| 8. έχει αλλάξει |  |  |
| 9. στενοχωρηθήκατε |  |  |
| 10. κατηγορούσαν |  |  |
| 11. θα φτάνει |  |  |

5. Να βάλετε τα ρήματα που ακολουθούν στον παρατατικό, τον αόριστο και τον παρακείμενο, στο ίδιο πρόσωπο και στην ίδια φωνή:

|  |  |  |  |
| --- | --- | --- | --- |
| ΕΝΕΣΤΩΤΑΣ | ΠΑΡΑΤΑΤΙΚΟΣ | ΑΟΡΙΣΤΟΣ | ΠΑΡΑΚΕΙΜΕΝΟΣ |
| περνά  έρχεται  νομίζει  ορμά  αντιστέκονται  δίνεται  στενεύει  φεύγει  μπαίνει  βρίσκεται |  |  |  |